钦定古今图书集成/理学汇编/文学典/第120卷 > 《文学传后论》同前
## 钦定古今图书集成/理学汇编/文学典/第120卷 > 《文学传后论》同前

论曰：“文章者，盖性情之风标，神明之律吕也。蕴思含
豪，游心内运，放言落纸，气韵天成，莫不禀以生灵，迁
乎爱嗜，机见殊门，赏悟纷杂，感召无象，变化不穷。发
五声之音响，而出言异句；写万物之情状，而下笔殊
形，畅自心灵，而宣之简素，轮扁之言，未或能尽。然纵
假之天性，终资好习。是以古之贤哲，咸所用心。至若”
丘灵鞠等，或克荷门业，或夙怀慕尚，虽位有穷通，而
名不可灭。然则立言之道，可无务乎。